جنوبی افریقہ کے خلاف سیریز میں کامیابی، پاکستان 100 ٹی ٹوئنٹی جیتنے والی پہلی ٹیم 
جنوبی افریقہ کی جانب سے ڈیوڈ ملر نے 45 گیندوں پر 85 رنز کی شان دار اننگز کھیل کر جنوبی افریقہ کی لڑکھڑاتی بیٹنگ کو سنبھالا دیا۔ تاہم جنوبی افریقہ کے بالرز پاکستان کی بیٹنگ لائن اپ کو مشکل وقت نہ دے سکی۔ 
ویب ڈیسک — محمد نواز کو مین آف دی میچ کا ایوارڈ دیا گیا جب کہ وکٹ کیپر بیٹسمین محمد رضوان کو بہترین کارکردگی دکھانے پر سیریز کا بہترین کھلاڑی قرار دیا گیا۔ لاہور کے قذافی اسٹیڈیم میں کھیلے جانے والے میچ میں پاکستانی کپتان بابر اعظم نے ٹاس جیت کر پہلے جنوبی افریقہ کو بیٹنگ کی دعوت دی۔ جنوبی افریقہ کی جانب سے ڈیوڈ ملر نے 45 گیندوں پر 85 رنز کی شان دار اننگز کھیل کر جنوبی افریقہ کی لڑکھڑاتی بیٹنگ کو سنبھالا دیا۔ جنوبی افریقہ کی چھ وکٹیں صرف 48 رنز کے مجموعی اسکور پر گر گئیں۔ تاہم اس کے بعد ڈیوڈ ملر نے میچ کا پانسہ پلٹ دیا۔ اُنہوں نے گراؤنڈ کے چاروں جانب خوبصورت اسٹروکس کھیلے۔ ڈیوڈ ملر نے اپنی اننگز کے دوران پانچ چوکے اور سات چھکے لگائے۔ پاکستان کی جانب سے ڈیبیو کرنے والے لیگ اسپنر زاہد محمود نے چار اوورز میں 40 رنز دے کر تین وکٹیں حاصل کیں۔ شاہین شاہ آفریدی نے چار اووز میں 28 رنز دیے۔ محمد نواز نے دو اوور میں 13 رنز دیے۔ حسن علی نے چار اوورز میں 29 رنز دے کر دو کھلاڑیوں کو آؤٹ کیا۔ عثمان قادر نے تین اوور میں 12 رنز دے کر ایک وکٹ حاصل کی۔ پاکستان کی ٹیم نے مطلوبہ ہدف 19 ویں اوور میں حاصل کر لیا۔ کپتان بابر اعظم نے سب سے زیادہ 44 رنز بنائے۔ محمد رضوان نے 42، حیدر علی نے 15، حسین طلعت پانچ، آصف علی سات، فہیم اشرف نے 10، محمد نواز نے 18 جب کہ حسن علی نے 20 رنز بنائے۔ جنوبی افریقہ کی جانب سے تبریز شمسی نے چار اوورز میں 25 رنز دے کر چار وکٹیں حاصل کیں۔ پاکستان نے پہلے ٹی ٹوئنٹی میں جنوبی افریقہ جب کہ دوسرے ٹی ٹوئنٹی میں جنوبی افریقہ نے کامیابی حاصل کی تھی۔ جنوبی افریقہ کے خلاف سیریز میں کامیابی کے ساتھ ہی پاکستان 100 ٹی ٹوئنٹی میچز جیتنے والی دنیا کی پہلی ٹیم بن گئی۔ پاکستان کرکٹ ٹیم نے اب تک 163 ٹی ٹوئنٹی میچز کھیلے ہیں جن میں سے اب وہ 100 میچ جیت چکی ہے جب کہ 61 میچوں میں اسے شکست ہوئی۔